Elena Ŝevĉenko

Elena ŜEVĈENKO (, Jelena Ŝevĉenko, en vikidatumoj, naskonomo Gorbatenko) estis rusia esperantistino, redaktistino kaj eldonistino, kiu naskiĝis en 1962 kaj mortis en septembro 2015 en Moskvo. Ŝi estis la edzino de Aleksandr Ŝevĉenko (1957-2012), kaj en 1992 kun la edzo kaj kun Dmitrij Perevalov en Moskvo fondis la esperantistan eldonejon "Impeto", kiu publikigas librojn en Esperanto kaj pri Esperanto en la rusa. Filo de la paro estas la esperantisto Dima Ŝevĉenko (n. en 1985), kiu ekde 2015 kun sia esperantista edzino Anna Striganova sukcese plugvidas la eldonejon kaj krome ekde februaro 2017 kun ŝi nomumiĝis redaktoro de la revuo Esperanto. 

Ŝi naskiĝis en Orienta Siberio, formale nomata regiono Rusia Fora Oriento, sed sukcesis studentiĝi en la Moskva Ŝtata Universitato, tiutempe la plej prestiĝa altlernejo de Sovetunio. Fininte la studon de ĵurnalismo kun diplomo en 1986, Elena kune kun sia edzo Aleksandr profesie ekokupiĝis pri tradukado kaj eldonado de Esperanto-libroj en la altrangaj sovetiaj eldonejoj, kiel APN kaj Progreso (en vikidatumoj). Krom la profesia laboro, ŝi aktive partoprenis en la landa Esperanto-movado kiel estrarano de Sovetrespublikara Esperantista Unio (SEU) refondita en 1989, en 1991 transformita al Rusia Esperantista Unio (REU), kaj estis kunorganizinto de kelkaj landaj amasaj E-aranĝoj kaj kiel instruistino kun centoj da ĉeestaj kaj korespondaj gelernantoj. Laŭ aserto de la serio "panteono" en la retejo edukado.net de ILEI, preskaŭ la tutan vivon ŝi dediĉis al Esperanto. Elena fondis kaj dum multaj jaroj gvidis la plej aktivan Esperanto-klubon en la centro de Moskvo. Ŝi estas redaktoro kaj kunaŭtoro de pluraj lernolibroj, vortaroj kaj legolibroj de Esperanto. En 1990 ŝi iniciatis aperon de la revuo “Moskva Gazeto” kaj redaktadis tiun ĝis 1995.

 En Esperanto aperis interalie  
 Arkadij kaj Boris Strugackij: Pikniko ĉe vojrando / Tradukis Mikaelo Bronŝtejn. Pentraĵoj de Leonid Andreev. Respondeca redakto de Aleksandr Ŝevĉenko. Kunredaktis Aleksandr Gofen, Dmitrij Perevalov, Elena Ŝevĉenko. - Moskvo: Impeto, 1996. - 190 paĝoj. Originalo: Piknik na oboĉine.Libroj de Arkadij Strugackij kaj Boris Strugackij de la eldonejo "Impeto" en Esperanto
 Arkadij kaj Boris Strugackij: La dua invado de marsanoj / Tradukis Mikaelo Bronŝtejn. Redaktis Elena Ŝevĉenko. Pentraĵoj de Vjaĉeslav Te. Respondeca redakto de Aleksandr Ŝevĉenko. - Moskvo: Impeto, 1998. - 111 paĝoj. Originalo: Vtoroe nasestvie marsian.
 Arkadij kaj Boris Strugackij: La loĝata insulo / Tradukis Mikaelo Bronŝtejn. Redaktis Elena Ŝevĉenko, Nikolao Gudskov. Pentraĵoj de Vjaĉeslav Te. Respondeca redakto de Aleksandr Ŝevĉenko. - Moskvo: Impeto, 2004. - 304 paĝoj. Originalo: Obitajemij ostrov.

 Referencoj 

 Eksteraj ligiloj 
 prezento de ŝi kun portreta foto en la serio "panteono" de la retejo edukado.net de ILEI ()